### Beslutningstema

Det skal i denne sag besluttes, om de VE-politiske guidelines og de supplerende politiske kriterier kan sammensættes og udvides samt danne grundlag for en skabelon for VE-guidelines til den kommende ansøgningsrunde.

### Historik

Den 30. september 2020 blev de VE-politiske guidelines godkendt i Kommunalbestyrelsen. Den 31. marts 2022 blev supplerende kriterier til de VE-politiske guidelines godkendt i Kommunalbestyrelsen.

### Sagsfremstilling

Der er på nuværende tidspunkt derfor to forskellige sæt kriterier - dem fra 30. september 2020 og dem fra 31. marts 2022. Disse er i hvert sit dokument og med hver deres udførelse i den politiske behandling af dem. For at gøre det mere overskueligt og ensarte den politiske behandling, foreslår forvaltningen, at de samles til et dokument. Ud fra dokumentet udarbejdes en skabelon, som VE-projektudvikleren skal udfylde i forbindelse med opfyldelse af de VE-politiske guidelines.

De to sæt VE-guidelines er sammensat i bilag 1.

Skabelonen vil tage udgangspunkt i de spørgsmål, som er blevet udarbejdet med grundlag i de supplerende kriterier. Den vil også have to elementer fra de oprindelige VE-politiske guidelines med, som ikke er udspecificeret i de supplerende kriterier. Ændringerne er:

* For spørgsmålet i de supplerende kriterier som lød "Højde på vindmøller" er ændret til "Højde på vindmøller i meter". Dette er for at udviklerne ikke anvender andre enheder, ligesom enhederne for flere andre spørgsmål er sat af Forvaltningen.
* Økonomiske parametre til almennyttige tiltag er ikke del af guidelines, som Forvaltningen vurderer ud fra.
* Som nummer 26 er spørgsmålet "Beskriv jobfremmende aktiviteter i forbindelse med VE-projektet." indsat.
* Som nummer 27 er spørgsmålet "Beskriv sammenhængen mellem VE-projektet og kommunens Visions- og Strategiplan samt FN´s verdensmål." indsat.

Spørgsmål 26 og 27 er de to elementer, som er med i VE-guidelines fra den 30. september 2020, som ikke er udspecificeret i de supplerende kriterier.

I skabelonen er kravene om maks. antal tegn, som var anvendt i besvarelsen af skemaet til de supplerende kriterier, fjernet. Dette er fordi, at skabelonen vil blive udleveret som word- eller pdf fil.

Det er stadigvæk meningen, at projektudvikler indsender en ansøgning, hvori man skriver det, som man mener hører til der. Skabelonen til VE-guidelines skal også udfyldes, og det vil være denne, som anvendes til at sammenligne de forskellige VE-projekters opfyldelse af VE-guidelines.

Skabelonen er i bilag 2.

### Kommunaldirektøren indstiller,

at "VE-politiske guidelines samlet" godkendes,

at "Skabelon for VE-guidelines" godkendes, og

at indstillingen videresendes til Økonomiudvalget og Kommunalbestyrelsen.

Beslutning fra Klima-, Vækst- og Udviklingsudvalget, 5. oktober 2022, pkt. 4:

Indstillingen anbefales med den bemærkning, at titlen "VE-politiske guidelines" erstattes med "VE-politiske retningslinjer".

Sagen genoptages

Der er foretaget præciseringer i sagsfremstillingen.

Kommunaldirektøren indstiller,

at den oprindelige indstilling fastholdes.

### Beslutning

Udvalgets oprindelige beslutning anbefales.

Jack Andreasen deltog ikke i mødet.